b'\n_START_ARTICLE_\nTony Cliff\n_START_PARAGRAPH_\nTony Cliff (oik. Ygael Gluckstein) (20. toukokuuta 1917 Palestiina \xe2\x80\x93 9. toukokuuta 2000) oli trotskilainen poliitikko._NEWLINE_Tony Cliff syntyi Palestiinassa sionistiperheeseen. H\xc3\xa4n radikalisoitui 1930-luvulla ja oli keskeisess\xc3\xa4 osassa rakentamassa sosialistista liikett\xc3\xa4, joka yhdist\xc3\xa4isi arabit ja juutalaiset. Toisen maailmansodan j\xc3\xa4lkeen, n\xc3\xa4hty\xc3\xa4\xc3\xa4n, ett\xc3\xa4 sionistit tulevat voittamaan yh\xc3\xa4 varmemmin Palestiinassa, h\xc3\xa4n l\xc3\xa4hti maanpakoon Britanniaan ja vaihtoi nimekseen Tony Cliff._NEWLINE_1940-luvun lopulla h\xc3\xa4n kehitti teorian, jonka mukaan Neuvostoliitto ei ollut ty\xc3\xb6v\xc3\xa4envaltio vaan er\xc3\xa4\xc3\xa4nlainen byrokraattinen valtiokapitalismi. Teoria on leimannut vahvasti suuntausta, johon h\xc3\xa4n kuului siit\xc3\xa4 l\xc3\xa4htien seuraavat viisi vuosikymment\xc3\xa4. Vaikka Cliff erottuikin teoreettisesti "ortodoksisesta trotskilaisuudesta" sen j\xc3\xa4lkeen, kun h\xc3\xa4net oli erotettu Nelj\xc3\xa4nnest\xc3\xa4 Internationaalista 1950-luvulla, h\xc3\xa4n piti itse\xc3\xa4\xc3\xa4n aina trotskilaisena. _NEWLINE_H\xc3\xa4nen poliittista perint\xc3\xb6\xc3\xa4\xc3\xa4n jatkaa h\xc3\xa4nen perustamansa brittil\xc3\xa4inen Socialist Workers Party sek\xc3\xa4 International Socialist -suuntaus, joita on kutsuttu "cliffil\xc3\xa4isiksi".'